2. ปัจจัยความเสี่ยง

ธุรกิจโรงแรม เป็นธุรกิจที่ต้องเผชิญต่อปัจจัยความเสี่ยงต่างๆ มากมาย
ทั้งความเสี่ยงจากการประกอบธุรกิจของบริษัทเอง
และความเสี่ยงจากปัจจัยภายนอกซึ่งอยู่เหนือการควบคุมของบริษัท ปัจจัยความเสี่ยงต่างๆ
อาจส่งผลกระทบโดยตรงต่อการดำเนินธุรกิจของบริษัทอย่างมีนัยสำคัญ
และมีผลทำให้บริษัทไม่สามารถบรรลุเป้าหมายในการดำเนินงานได้

บริษัทจึงได้ตระหนักถึงความสำคัญของการบริหารจัดการความเสี่ยง
โดยได้เริ่มศึกษากรอบในการบริหารความเสี่ยงและดำเนินการตามกระบวนการบริหารความเสี่ยงขององค์กรตั้งแต่ปี
2548 รวมทั้งได้กำหนดเป็นนโยบายการบริหารความเสี่ยงเพื่อปรับใช้ทั้งองค์กร
โดยมีการจัดตั้งแผนกบริหารความเสี่ยง และคณะกรรมการบริหารความเสี่ยง
เพื่อทำหน้าที่บริหารความเสี่ยงทั้งองค์กรให้เกิดประสิทธิภาพสูงสุด

อย่างไรก็ตาม นอกเหนือจากความเสี่ยงที่ได้กล่าวถึงในเอกสารฉบับนี้แล้ว ยังมีความเสี่ยงอื่นๆ
ที่อาจเกิดขึ้นโดยที่บริษัทยังไม่อาจทราบได้ในขณะนี้ หรือ
เป็นความเสี่ยงที่บริษัทมีความเห็นในขณะนี้ว่าไม่มีผลกระทบอย่างมีนัยสำคัญต่อการประกอบการหรือการดำเนินธุรกิจของบริษัท
ดังนั้น ผู้ลงทุนควรพิจารณาปัจจัยความเสี่ยงอื่นๆ ตามที่เห็นสมควรเพื่อเป็นข้อมูลประกอบด้วย

ความเสี่ยงหลักของการดำเนินธุรกิจของบริษัท

2.1 ความเสี่ยงจากปัจจัยภายใน

ความเสี่ยงทางด้านกลยุทธ์

-   ความเสี่ยงจากการบริหารจัดการเพื่อรองรับการขยายธุรกิจ

ปี 2555
บริษัทยังคงอยู่ในช่วงของการขยายธุรกิจทั้งในประเทศและต่างประเทศตามแผนระยะยาวซึ่งดำเนินการมาอย่างต่อเนื่องในช่วง
4-5 ปีที่ผ่านมา
ทั้งนี้เพื่อเพิ่มศักยภาพในการแข่งขันและลดความเสี่ยงจากการที่บริษัทมีรายได้ส่วนใหญ่จากภายในประเทศ
โดยมุ่งขยายขอบข่ายการดำเนินธุรกิจรับบริหารโรงแรมออกไปยังตลาดต่างประเทศมากขึ้น
ทั้งนี้เพื่อขยายตลาดให้กับเครื่องหมายการค้าของบริษัท ซึ่งเน้นไปที่ภูมิภาคตะวันออกกลาง เช่น
สหรัฐอาหรับเอมิเรตส์ ภูมิภาคเอเชียตะวันออก เช่น สาธารณรัฐประชาชนจีน และภูมิภาคเอเชียใต้
เช่น ประเทศอินเดีย เป็นต้น เนื่องจากตลาดเหล่านี้มีกลุ่มลูกค้าเป้าหมายที่มีกำลังซื้อสูง
และยังเป็นตลาดที่ยังมีศักยภาพในการเติบโตได้อีกมาก นอกเหนือจากภูมิภาคดังกล่าวแล้ว
ในช่วงปีที่ผ่านมาบริษัทยังเข้าไปศึกษาตลาดในบางประเทศซึ่งอยู่ในทำเลที่พิจารณาแล้วมีศักยภาพที่ดีสำหรับการขยายธุรกิจรับบริหารโรงแรม

จากการขยายธุรกิจอย่างต่อเนื่องและรวดเร็ว
ส่งผลให้บริษัทมีค่าใช้จ่ายในการดำเนินงานและการลงทุนที่สูงไม่ว่าจะเป็นในด้านเทคโนโลยีสารสนเทศ
การตลาด การศึกษาความเป็นไปได้ และด้านบุคลากร
ในขณะที่รายได้ที่คาดว่าจะได้รับอาจจะยังไม่บรรลุตามเป้าหมายที่ตั้งไว้หรือมีช่วงห่างของระยะเวลาระหว่างการลงทุนและผลตอบแทนที่จะได้รับ
นอกจากนี้ในการขยายธุรกิจดังกล่าวก่อให้เกิดปริมาณและความซับซ้อนของการบริหารจัดการเพิ่มขึ้นอย่างมาก
ดังนั้นหากการบริหารจัดการและกำกับดูแลบริษัทและบริษัทย่อยไม่มีทิศทางกลยุทธ์ที่มี
ความชัดเจนและสอดคล้องกัน
รวมทั้งไม่มีระบบการบริหารจัดการบุคลากรที่ดีอาจส่งผลกระทบทั้งทางตรงและทางอ้อมต่อผลประกอบการโดยรวมของบริษัท

ดังนั้น บริษัทจึงได้มีการทบทวนและวางแผนกลยุทธ์และการบริหารจัดการให้สอดคล้องกับภาวะตลาด
เพื่อเพิ่มประสิทธิภาพในการดำเนินงาน นอกจากนี้
เพื่อให้มีความชัดเจนและสอดคล้องกันกับนโยบายการขยายธุรกิจมากยิ่งขึ้น
บริษัทจึงได้ปรับเปลี่ยนโครงสร้างสายงาน
และสรรหาบุคลากรในระดับบริหารที่มีคุณวุฒิและประสบการณ์ทั้งจากในและต่างประเทศ
เพื่อยกระดับมาตรฐานการบริหารงานของส่วนกลางและโรงแรมให้ดีขึ้น
อีกทั้งเป็นการรองรับการขยายตัวของธุรกิจในอนาคต นอกเหนือจากด้านบุคลากรแล้ว
บริษัทยังได้ลงทุนในด้านระบบสารสนเทศต่างๆ
ที่สามารถสนับสนุนงานทางด้านการตลาดและงานทางด้านการปฏิบัติการ
ทั้งนี้เพื่อเพิ่มศักยภาพในการแข่งขันกับโรงแรมคู่แข่งทั่วโลก

ความเสี่ยงด้านการดำเนินธุรกิจ

-   ความเสี่ยงจากการรับจ้างบริหารโรงแรม

ในปี 2554 และ ปี 2555 บริษัทและบริษัทย่อยมีรายได้จากการรับจ้างบริหารโรงแรมคิดเป็นร้อยละ
1.60 และร้อยละ 1.29 ของรายได้รวม ตามลำดับ
โดยสัญญารับจ้างบริหารโรงแรมมีอายุสัญญาอยู่ระหว่าง 2-15 ปี
บริษัทและบริษัทย่อยจึงอาจมีความเสี่ยงที่เกิดจากโรงแรมที่บริษัทและบริษัทย่อยรับบริหารจะบอกเลิกสัญญาก่อนกำหนด
หรือไม่ต่อสัญญาหลังจากหมดอายุสัญญา ซึ่งจะมีผลกระทบต่อรายได้โดยรวมของบริษัท
บริษัทและบริษัทย่อยได้มีการจัดทำสัญญารับจ้างบริหารที่มีเงื่อนไขรัดกุมมากขึ้น
เพื่อลดความเสี่ยงที่จะเกิดความเสียหายจากการที่คู่สัญญายกเลิกสัญญารับจ้างบริหารก่อนกำหนด

นอกจากนี้ บริษัทได้ตระหนักดีว่า เครื่องหมายการค้าของบริษัทที่เป็นของไทย ยังมีความแข็งแกร่ง
น้อยกว่าเมื่อเทียบกับเครื่องหมายการค้าของต่างชาติที่มีเครือข่ายครอบคลุมทั่วโลก
จึงได้พยายามวางแผนงาน การสร้างเครื่องหมายการค้าให้แข็งแกร่งและเป็นที่รู้จักในตลาดโลก

ในปี 2554 และ 2555 บริษัทได้เพิ่มกิจกรรมและการลงทุนทางด้านการตลาด
หลังจากที่ได้ชะลอกิจกรรมดังกล่าวในปีก่อนหน้านี้ เนื่องจากภาวะเศรษฐกิจและการเมือง
โดยได้ทำการโฆษณาประชาสัมพันธ์ผ่านสื่อต่างๆ ทั้งสิ่งพิมพ์ โทรทัศน์ และวิทยุ
รวมทั้งสื่อออนไลน์และอิเล็กทรอนิกส์ (online และ e-communications)
รวมทั้งยังคงสร้างเสริมภาพลักษณ์ของบริษัทด้านการรับผิดชอบต่อสังคม (Corporate Social
Responsibility) อย่างต่อเนื่อง

และหลังจากที่บริษัทได้เข้าร่วมเป็นสมาชิก Preferred Hotel Group (PHG) ในปี 2552 ซึ่ง
PHG เป็นกลุ่ม ที่มีเครือข่ายสำนักงานขายกว่า 29 แห่งครอบคลุมไปยังภูมิภาคต่างๆทั่วโลก
และยังมีระบบสนับสนุนการขายเข้าไปยังกลุ่มบริษัทข้ามชาติในอเมริกาและยุโรปซึ่งถือได้ว่าเป็นกลุ่มลูกค้าสำคัญ
(Key Market Segment) ที่ดุสิตยังต้องการเจาะตลาดเข้าไป โดยตั้งแต่ต้นปี 2553
บริษัทได้เข้าร่วมในระบบการดำเนินงานของ PHG อย่างเต็มที่ ซึ่งได้รับผลตอบรับที่ดีในช่วงที่ผ่านมา
นอกจากนี้ ทางด้านการบริหารรายได้ (Revenue Management)
บริษัทได้พัฒนาระบบการจัดการช่องทางการจำหน่าย (Channel Management System)
เพื่อสนับสนุนช่องทางการตลาดผ่านตัวแทนขายออนไลน์ (Online Travel Agencies)
และการส่งข้อมูลข่าวสารทางอิเล็คทรอนิกส์ (E-Distribution) ผ่านเว็บไซต์ของบริษัท
www.dusit.com และในไตรมาสสุดท้ายบริษัทได้ติดตั้งระบบใหม่สำหรับการสำรองห้องพัก
(Central Reservation System) และระบบจัดเก็บข้อมูลลูกค้า (Customer Relation
Management System) ทั้งนี้เพื่อเพิ่มประสิทธิภาพในการบริหารงานด้านการตลาดและการขาย

-   ความเสี่ยงจากการลงทุนในโครงการใหม่

นอกเหนือจากการขยายการรับจ้างบริหารโรงแรม
บริษัทและบริษัทย่อยยังมีนโยบายที่จะขยายการลงทุนในโครงการใหม่ๆ ที่มีผลตอบเเทนดี
อย่างต่อเนื่อง เพื่อเป็นการสนับสนุนกลยุทธ์ในการขยายธุรกิจของบริษัทและบริษัทย่อยให้เติบโตยิ่งขึ้น
ทั้งนี้ในปีที่ผ่านมาบริษัทได้มีการศึกษาการลงทุนในโครงการต่างๆ ทั้งในประเทศ
และต่างประเทศหลายโครงการ โดยได้พิจารณาถึงปัจจัยความเสี่ยงต่างๆ
และผลตอบแทนจากการลงทุนควบคู่กันไป เพื่อผลประโยชน์สูงสุดของบริษัท อย่างไรก็ตาม
แม้จะมีการพิจารณาอย่างรอบคอบแล้ว ในการลงทุนดังกล่าวบริษัทยังมีความเสี่ยง เช่น
การยอมรับจากลูกค้า รายได้ที่ไม่เเน่นอน การเปลี่ยนเเปลงของค่าก่อสร้าง รวมทั้ง
ค่าใช้จ่ายก่อนการเปิดอย่างเป็นทางการ เป็นต้น

เพื่อเป็นการลดความเสี่ยงที่อาจเกิดขึ้น
บริษัทและบริษัทย่อยได้ว่าจ้างบริษัทที่ปรึกษาเอกชนที่มีชื่อเสียงและมีความชำนาญในแต่ละด้านให้เข้ามาศึกษาข้อมูลประกอบการพิจารณาการศึกษาความเป็นไปได้ของโครงการ
(Feasibility Study)
ก่อนที่จะนำผลการศึกษามาประกอบการตัดสินใจลงทุนในแต่ละโครงการโดย
คณะกรรมการบริหารผู้ทรงคุณวุฒิ เพื่อให้แน่ใจว่าโครงการลงทุนต่างๆ
ให้ผลตอบเเทนอยู่ในระดับที่น่าพอใจเเละสามารถเพิ่มมูลค่าโดยรวมให้กับบริษัทและบริษัทย่อย

-   ความเสี่ยงจากการบริหารจัดการโครงการปรับปรุงภาพลักษณ์และพัฒนาโรงแรม

  สำหรับธุรกิจโรงแรม การปรับปรุงอาคาร รวมถึงสิ่งอำนวยความสะดวกต่างๆ ภายในโรงแรม
  (Renovation) มีความจำเป็นอย่างมาก
  บริษัทจึงมีนโยบายที่จะปรับปรุงและพัฒนาโรงแรมในเครือของบริษัทและบริษัทย่อย อยู่เป็นระยะ ๆ
  และมีการวางแผนการปรับปรุงครั้งใหญ่ (Major Renovation) ทุก 5-7 ปี
  ทั้งนี้เพื่อรักษาระดับมาตรฐานของโรงแรมให้อยู่ระดับ 5 ดาว และ 4 ดาว
  รวมทั้งเพื่อเป็นการเพิ่มศักยภาพของโรงแรมให้สามารถแข่งขันกับคู่แข่งในธุรกิจระดับเดียวกันได้

  บางครั้งการปรับปรุงตกแต่งโรงแรมบางแห่งไม่สามารถดำเนินการได้ตามแบบ เนื่องจากข้อจำกัด
  ของโครงสร้างเดิม ทำให้ต้องมีการปิดปรับปรุงเป็นส่วนๆ ในขณะที่ยังมีการเปิดให้บริการลูกค้า
  จึงอาจเกิดอุปสรรคต่อการทำงานและทำให้งานแล้วเสร็จล่าช้ากว่ากำหนด
  ซึ่งอาจส่งผลกระทบทางด้านลบ ต่อการให้บริการและชื่อเสียงของโรงแรม
  นอกจากนี้การที่ไม่สามารถควบคุมงบประมาณการปรับปรุงให้เป็นไปตามที่กำหนดได้
  ยังเป็นปัจจัยเสี่ยงอีกปัจจัยหนึ่งที่มีผลทำให้ค่าใช้จ่ายของบริษัทและบริษัทย่อยเพิ่มขึ้น
  และมีผลทำให้กำไรและกระแสเงินสดของบริษัทและบริษัทย่อยลดลงในที่สุด อย่างไรก็ตาม
  หลังจากที่บริษัทและบริษัทย่อยได้วางระบบและแผนการดำเนินงานอย่างเป็นมาตรฐานสำหรับงานการปรับปรุงโรงแรม
  ทำให้การดำเนินงานมีประสิทธิภาพมากขึ้น
  สามารถลดปัญหาและผลกระทบที่อาจเกิดขึ้นจากงานปรับปรุงโรงแรมได้มาก
  รวมทั้งได้ผลงานที่มีคุณภาพ และอยู่ภายใต้งบประมาณ ตามระยะเวลาที่กำหนดไว้

  ในปี 2555 บริษัทได้ใช้งบประมาณลงทุนเพื่อปรับปรุงภาพลักษณ์ของโรงแรมไปกว่า 256 ล้านบาท
  รวมทั้งยังคงให้ความสำคัญกับการปรับปรุงระบบป้องกันไฟและระบบรักษาความปลอดภัยในอาคาร
  รวมไปถึงงานปรับปรุงระบบไฟฟ้าและน้ำประปาที่มีความจำเป็นต่อการให้บริการลูกค้า
  ส่วนโครงการปรับปรุงตกแต่งภายในและภายนอกอาคาร งานปรับภูมิทัศน์โดยรอบอาคาร
  สามารถดำเนินการแล้วเสร็จได้ตามกำหนด ทั้งนี้
  ในการพิจารณาโครงการปรับปรุงภาพลักษณ์ของโรงแรมแต่ละแห่งนั้น
  บริษัทได้พิจารณาถึงความเหมาะสมของโครงการ ภาวะตลาด
  และมูลค่าของผลตอบแทนที่จะได้รับควบคู่กันไป

-   ความเสี่ยงด้านการเงิน

ณ วันที่ 31 ธันวาคม 2555 บริษัทและบริษัทย่อยมีภาระเงินกู้ระยะยาวกับสถาบันการเงินจำนวน
1,323 ล้านบาท เป็นวงเงินกู้ของบริษัท Philippine Hoteliers, Inc. จำนวน 510
ล้านเปโซ เพื่อใช้ปรับปรุงโรงแรม ดุสิตธานี มะนิลา กำหนดชำระคืนตั้งแต่ กุมภาพันธ์ 2552 ถึง
กุมภาพันธ์ 2558 และเป็นเงินกู้ระยะยาวของบริษัทย่อยเพื่อลงทุนในโครงการโรงแรมดุสิตธานี
มัลดีฟส์ วงเงิน 41.50 ล้านเหรียญสหรัฐ กำหนดชำระคืนตั้งแต่ กันยายน 2556 ถึง มิถุนายน
2561

ในสัญญาเงินกู้ระยะยาวสกุลเปโซ และสกุลเหรียญสหรัฐ
บริษัทได้ตกลงกับเจ้าหนี้สถาบันการเงินว่าตลอดอายุสัญญาการกู้เงิน
จะดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1 และ1.75 ต่อ 1 ตามลำดับ
ดังนั้นหากบริษัทไม่สามารถดำรงอัตราส่วนดังกล่าวตามสัญญาได้
เจ้าหนี้มีสิทธิระงับการให้กู้ยืมเงินเเละ ถือว่าเงินกู้ทั้งหมดถึงกำหนดชำระทันที
ซึ่งจะมีผลต่อสภาพคล่องและฐานะการดำเนินงานของบริษัทและบริษัทย่อย

อย่างไรก็ตาม ณ วันที่ 31 ธันวาคม 2555 บริษัทมีอัตราส่วนหนี้สินต่อส่วนของผู้ถือหุ้นเพียง 0.85
ต่อ 1 ซึ่งเป็นไปตามนโยบายของบริษัทที่จะดำรงอัตราส่วนหนี้สินต่อส่วนของผู้ถือหุ้นไม่เกิน 1 ต่อ 1

2.2 ความเสี่ยงจากปัจจัยภายนอก

-   ความเสี่ยงในด้านการแข่งขันและการเพิ่มขึ้นของคู่แข่ง

  ห้องพัก ธุรกิจโรงแรมในหลายๆ แห่งมีการแข่งขันสูง
  โดยกลุ่มบริษัทต้องแข่งขันกับโรงแรมทั้งในระดับประเทศ ระดับภูมิภาค
  และโรงแรมในแต่ละท้องถิ่น ซึ่งคู่แข่งหลายรายเป็นเครือโรงแรมที่มีเครือข่ายต่างประเทศ
  รวมทั้งที่มีต้นทุนทางการเงินที่ดีกว่า นอกจากนี้ เซอร์วิส อพาร์ทเมนท์ (Serviced
  Apartments) หรือแม้กระทั่งโรงพยาบาลเอกชนหลายๆ
  แห่งได้ทำการเปลี่ยนรูปแบบการให้บริการแบบใหม่
  โดยจัดสรรห้องจำนวนหนึ่งไว้สำหรับบริการผู้ที่ต้องการพักระยะสั้น
  ซึ่งจะส่งผลทำให้ธุรกิจดังกล่าวเป็นคู่แข่งในธุรกิจโรงแรมเช่นกัน ดังนั้น
  การเข้ามาของคู่แข่งในแต่ละประเภทและในแต่ละแหล่ง ทำให้จำนวนห้องพักเพิ่ม
  มากขึ้นกว่าความต้องการ และอาจทำให้ส่วนแบ่งทางการตลาดลดลง

  ห้องอาหาร ปัจจุบันมีร้านอาหารนอกโรงแรมเกิดขึ้นมากซึ่งมีประเภทอาหาร รูปโฉม
  และระดับบริการที่แตกต่างกัน
  ทำให้ผู้บริโภคมีทางเลือกมากขึ้นทำให้ส่วนแบ่งการตลาดด้านอาหารและเครื่องดื่มได้กระจาย
  ไปด้วย

  ทั้ง 2 กรณีดังกล่าวบริษัทและบริษัทย่อยมีแนวทางที่จะลดความเสี่ยง
  โดยการเน้นการให้บริการแก่ลูกค้าให้เกิดความประทับใจเพื่อรักษาฐานลูกค้าเดิมไว้
  ทำการตลาดในการแสวงหาลูกค้าใหม่ๆ โดยมี Promotion และ Packages
  เพื่อดึงดูดลูกค้าในส่วนห้องพักและห้องอาหาร
  และมีการพัฒนาบุคลากรโดยจัดฝึกอบรมให้มีความรู้ด้านบริการอย่างสม่ำเสมอ
  ซึ่งเป็นหัวใจสำคัญของธุรกิจ การปรับปรุงโรงแรมให้มีความทันสมัย
  และอำนวยความสะดวกสบายให้แก่ลูกค้า
  รวมทั้งมีการควบคุมต้นทุนการดำเนินการเพื่อเพิ่มศักยภาพในการแข่งขัน

-   ความเสี่ยงจากภาวะวิกฤตเศรษฐกิจการเงินโลก

  สถานการณ์เศรษฐกิจโลกในช่วงปี 2555 ยังคงอยู่ในช่วงชะลอตัว
  โดยเฉพาะเศรษฐกิจของประเทศในกลุ่มสหภาพยุโรปหลายประเทศที่ประสบกับปัญหาหนี้สาธารณะจำนวนมหาศาล
  และไม่เพียงแต่จะสร้างความตึงเครียดให้กับเศรษฐกิจยุโรปจนหลายประเทศถูกปรับลดอันดับความน่าเชื่อถือเพิ่มเติม
  แต่ยังสร้างปัญหาลุกลามไปยังวงจรเศรษฐกิจทั่วโลก
  โดยเฉพาะเศรษฐกิจของสหรัฐอเมริกาซึ่งมีความเชื่อมโยงกันทางธุรกรรมการเงินกับกลุ่มสหภาพยุโรป
  โดยหลายฝ่ายมองว่าเศรษฐกิจของสหรัฐอเมริกาน่าจะทรงตัว
  ในขณะที่ปัญหาอัตราการว่างงานยังอยู่ในระดับสูง
  ถึงแม้ว่าการขยายตัวที่แข็งแกร่งของเศรษฐกิจในกลุ่มประเทศที่กำลังพัฒนาจะถูกมองว่าเป็นปัจจัยสำคัญที่จะขับเคลื่อนเศรษฐกิจโลกให้ฟื้นตัว
  แต่ก็น่าจับตามองเนื่องจากการค้าและการลงทุนยังคงต้องพึ่งพาสหภาพยุโรปและสหรัฐอเมริกาเป็นหลัก

  หลายฝ่ายมีความเห็นว่ายังมีสัญญาณที่แสดงว่าเศรษฐกิจโลกยังคงชะลอตัวต่อไป
  หรืออาจเติบโตในอัตราที่เชื่องช้าและค่อนข้างเปราะบาง
  เนื่องจากยังคงมีความผันผวนจากปัจจัยเสี่ยงในเรื่องของอัตราเงินเฟ้อ ราคาน้ำมันที่ปรับตัวสูงขึ้น
  ราคาสินค้าอุปโภคบริโภคที่ผันผวน อัตราการว่างงาน และความผันผวนของค่าเงิน เป็นต้น

  สำหรับประเทศไทยนั้น
  ด้านอุตสาหกรรมการท่องเที่ยวและธุรกิจโรงแรมก็ได้รับผลกระทบจากภาวะเศรษฐกิจโลกเช่นกัน
  อย่างไรก็ดี ในปี 2555 มีแนวโน้มดีขึ้นเป็นลำดับ
  ซึ่งสังเกตได้จากจำนวนนักท่องเที่ยวและนักธุรกิจชาวต่างชาติที่เดินทางเข้ามาในประเทศในปีนี้เพิ่มสูงขึ้นจากปีที่ผ่านมาจำนวนมาก
  ซึ่งเป็นตัวกระตุ้นให้ความต้องการสินค้าและบริการ
  สำหรับภาคการส่งออกและการท่องเที่ยวเพิ่มสูงขึ้น
  และคาดว่าในปีหน้าอุตสาหกรรมการท่องเที่ยวน่าจะปรับตัวดีขึ้นอย่างต่อเนื่อง

-   ความเสี่ยงจากภัยธรรมชาติ

  การเกิดภัยธรรมชาติ เช่น พายุ อุทกภัย และแผ่นดินไหว
  ส่งผลกระทบโดยตรงต่อธุรกิจโรงแรมเเละการท่องเที่ยว โดยเฉพาะอย่างยิ่งในช่วง 2-3
  ปีที่ผ่านมา ภัยธรรมชาติที่เกิดทวีความรุนแรงมากขึ้น และยากที่จะคาดการณ์ล่วงหน้า
  อย่างไรก็ตาม บริษัทได้พิจารณาทำประกันกับบริษัทประกันภัยที่มีความมั่นคงและมีชื่อเสียง
  โดยจัดทำประกันภัยความเสียหายต่อทรัพย์สินที่เพิ่มเงื่อนไขความคุ้มครองให้มีความครอบคลุมมากขึ้น
  รวมถึงความเสียหายเมื่อธุรกิจหยุดชะงัก (Business Interruption)
  เพื่อชดเชยรายได้ที่ต้องเสียไปให้เพียงพอ
  นอกจากนี้ยังจัดทำประกันคุ้มครองความเสียหายที่อาจเกิดกับลูกค้าหรือบุคคลที่ 3 (Third Party
  Liability) โดยปัจจุบันจัดทำเป็นกรมธรรม์ร่วมกันสำหรับโรงแรมในเครือทั่วโลก (Global
  Liability Insurance) ทั้งนี้
  บริษัทได้มีการพิจารณาทบทวนเงื่อนไขและวงเงินประกันให้มีความเหมาะสมทุกปี
  รวมทั้งได้มีการจัดตั้งคณะกรรมการเพื่อพิจารณาการจัดทำประกัน (Insurance Committee)
  เพื่อพิจารณาประเด็นต่างๆ ที่เกี่ยวกับการจัดทำประกัน นอกจากนี้
  บริษัทได้มีมาตรการลดความเสี่ยงด้วยการซักซ้อมแผนฉุกเฉิน
  และออกเป็นนโยบายเพื่อถือปฏิบัติสำหรับโรงแรมต่างๆ ในเครือด้วย

  ในอดีตที่ผ่านมา
  บริษัทได้รับค่าชดเชยความเสียหายที่เกิดขึ้นอย่างพอเพียงจากบริษัทประกันภัยจากเหตุการณ์ภัยธรรมชาติที่ทำความเสียหายต่อทรัพย์สิน
  และทำให้การดำเนินงานของโรงแรมต้องหยุดชะงัก

-   ความเสี่ยงจากสภาวะเศรษฐกิจภายในประเทศ

ในช่วงปี 2555 เศรษฐกิจของประเทศ
รวมถึงภาวะอุตสาหกรรมการท่องเที่ยวปรับตัวดีขึ้นอย่างรวดเร็วและต่อเนื่องหลังจากเกิดมหาอุทกภัยในช่วงปลายไตรมาสที่
3 ต่อไตรมาสที่ 4 ของปี 2554 แม้ว่าในช่วงต้นปียังคงมีผลกระทบจากมหาอุทกภัยต่อเนื่องมาก็ตาม
ประกอบกับเป็นปีที่ 2
ที่ไม่มีปัญหาภาวะการเมืองส่งผลให้เศรษฐกิจโดยรวมของประเทศเติบโตอย่างมีเสถียรภาพ

  สำหรับอุตสาหกรรมการท่องเที่ยวในปีที่ผ่านมาได้ขยายตัวต่อเนื่องเช่นกัน
  โดยสามารถพิจารณาได้จากจำนวนนักท่องเที่ยวที่เดินทางเข้าประเทศซึ่งมีจำนวนเพิ่มสูงขึ้น
  เช่นเดียวกับจำนวนเที่ยวบินมายังประเทศไทยที่เพิ่มขึ้น
  นอกจากนี้ยังมีสัญญาณที่ดีเมื่อหลายสายการบินเริ่มเปิดเส้นทางบินตรงไปยังจังหวัดท่องเที่ยวหลักในแต่ละภูมิภาค

  ถึงแม้ว่า ในปีที่ผ่านมาความเสี่ยงจากภาวะเศรษฐกิจภายในประเทศจะลดลง
  แต่บริษัทและบริษัทย่อยยังคงตระหนักถึงความเสี่ยงข้อนี้ดี และพยายามปรับกลยุทธ์ทางการตลาด
  รวมทั้งหาแนวทางการกระจายความเสี่ยงโดยการแสวงหาแหล่งรายได้จากภูมิภาคอื่นๆ
  เพื่อไม่ให้การขยายธุรกิจกระจุกตัวอยู่ในประเทศหรือเพียงภูมิภาคเดียวเท่านั้น

-   ความเสี่ยงจากการผันผวนของอัตราดอกเบี้ย

  บริษัทและบริษัทย่อยมีภาระหนี้สินกับสถาบันการเงิน ณ วันที่ 31 ธันวาคม 2555 เป็นเงิน 1,978
  ล้านบาท และอาจจะต้องมีการกู้ยืมเงินเพื่อใช้ในการปรับปรุงภาพลักษณ์ของโรงแรม
  และการลงทุนในโครงการต่างๆ
  บริษัทอาจมีความเสี่ยงจากความผันผวนของอัตราดอกเบี้ยในอนาคต
  ซึ่งจะส่งผลกระทบต่อผลการดำเนินงานและกระแสเงินสดของบริษัทได้

  ในส่วนของการจัดหาแหล่งเงินกู้
  บริษัทได้รับอนุมัติจากที่ประชุมผู้ถือหุ้นในการออกหุ้นกู้เพื่อรองรับไว้แล้วเป็นวงเงินจำนวน 5,000
  ล้านบาท โดยในการออกหุ้นกู้
  บริษัทสามารถกำหนดอัตราดอกเบี้ยคงที่ไว้ในกำหนดระยะเวลาของหุ้นกู้
  ซึ่งจะสามารถลดความเสี่ยงจากการผันผวนของอัตราดอกเบี้ยได้

  อย่างไรก็ตาม
  บริษัทควบคุมความเสี่ยงโดยกำหนดเป็นนโยบายให้บริษัทมีอัตราส่วนหนี้สินต่อส่วนของผู้ถือหุ้นไม่เกิน
  1 ต่อ 1 ทั้งนี้ เพื่อไม่ให้บริษัทมีภาระดอกเบี้ยจ่าย และภาระการคืนเงินต้นมากเกินไป

-   ความเสี่ยงจากอัตราแลกเปลี่ยนที่ผันผวน

  บริษัทมีรายได้ส่วนหนึ่งจากโรงแรมในต่างประเทศ เช่นที่ ฟิลิปปินส์ และ สาธารณรัฐมัลดีฟส์
  รวมถึงโรงแรมที่รับบริหารที่อยู่ในต่างประเทศ
  ซึ่งตามสัญญาการบริหารและการตลาดที่บริษัทได้ทำขึ้นนั้นระบุให้การรับค่าบริหารเป็นสกุลเงินเหรียญสหรัฐเพียงสกุลเดียว
  แต่การทำสัญญาขายห้องและการรับชำระเงินค่าห้องพักและค่าแพ็คเกจในบางกรณี
  อาจกำหนดให้ชำระเป็นสกุลเงินต่างประเทศอื่นอีก เช่น ปอนด์อังกฤษ เยน ยูโร ฯลฯ
  นอกจากนี้ยังมีการขายผ่านทางเว็บไซต์ (Website)
  ซึ่งบริษัทจะกำหนดราคาห้องพักเป็นสกุลเงินเหรียญสหรัฐ ดังนั้น
  หากค่าเงินบาทแข็งค่าขึ้นเมื่อเทียบกับเงินสกุลต่างประเทศ
  จะมีผลให้บริษัทมีความเสี่ยงจากรายได้ที่ลดลงเมื่อมีการแลกเปลี่ยนสกุลเงินกลับมาเป็นเงินบาท

  อย่างไรก็ตาม
  ปัจจุบันผลกระทบดังกล่าวยังมีไม่มากเนื่องจากรายได้หลักของบริษัทและบริษัทย่อยเป็นเงินสกุลบาท
  บริษัทจึงยังมิได้มีการทำสัญญาป้องกันความเสี่ยงจากอัตราแลกเปลี่ยนไว้
  หากบริษัทพิจารณาเห็นว่าอัตราแลกเปลี่ยนมีความผันผวนมาก
  หรือมีแนวโน้มที่อาจจะส่งผลกระทบกับรายได้ของบริษัทอย่างมีสาระสำคัญ
  บริษัทจะพิจารณาใช้เครื่องมือทางการเงินเพื่อลดความเสี่ยงดังกล่าว

  ในส่วนของภาระเงินกู้สกุลต่างประเทศ ซึ่งอาจได้รับผลกระทบจากอัตราแลกเปลี่ยนที่ผันผวนนั้น
  เนื่องจากแหล่งรายได้ที่จะนำมาชำระคืนเงินกู้เป็นเงินสกุลเดียวกัน จึงไม่ได้รับผลกระทบดังกล่าว